**ZÁPIS DO 1. ROČNÍKA ZÁKLADNÝCH ŠKÔL V ZRIAĎOVATEĽSKEJ PÔSOBNOSTI MESTA SENEC NA ŠKOLSKÝ ROK 2023/2024**

**Milí rodičia,**

v termínoch

**piatok 21. apríla 2023 od 14.00 do 18.00**

**sobota 22. apríla 2023 od 08.00 do 12.00**

sa uskutočnia zápisy žiakov do 1. ročníka základných škôl pre školský rok 2023/2024:

* na ZŠ J. G. Tajovského, Tajovského 1, Senec
* na ZŠ, Mlynská 50, Senec
* na ZŠ, Kysucká 14, Senec
* na ZŠ s VJM Alberta Molnára Szencziho, Nám. A. Molnára 2, Senec

Ak dieťa dovŕši **do 31. 8. 2023** šesť rokov, je povinnosťou zákonného zástupcu prihlásiť ho na plnenie školskej dochádzky v základnej škole.

**Zápisu sa osobne zúčastní dieťa a obaja zákonní zástupcovia,** a to aj v prípade, že zákonný zástupca uvažuje o odklade školskej dochádzky.

**Deti s odloženou školskou dochádzkou sa opätovne musia zúčastniť zápisu na školský rok 2023/2024.**

Elektronické prihlášky na vzdelávanie v základnej škole budú k dispozícii na webových sídlach základných škôl **od 3. apríla 2023:**

<https://zstajovskehosenec.edupage.org/>

<https://zssenecmlynska.edupage.org/>

<https://zskysuckasenec.edupage.org>

<https://zsamszencziho.edupage.org/>

**Prihlášku odporúčame vyplniť už pred príchodom na zápis na webovej stránke školy. Tlačiť ju netreba, škola ju bude mať pre Vás pripravenú v tlačenej verzii.**

**Elektronická prihláška sa považuje za akceptovanú až po jej podpísaní na zápise.**

Podľa platnej legislatívy žiak plní povinnú školskú dochádzku v základnej škole v školskom obvode, v ktorom má trvalý pobyt, ak zákonný zástupca pre svoje dieťa nevyberie inú základnú školu. Žiak môže plniť povinnú školskú dochádzku v inej ako spádovej škole, ak ho riaditeľ tejto školy prijme na základné vzdelávanie.

V prípade účasti na zápise v inej škole, než je spádová, odporúčame absolvovať zápis aj v spádovej škole.

Pri zápise je potrebné predložiť nasledujúce doklady:

* rodný list dieťaťa
* občiansky preukaz oboch zákonných zástupcov
* v prípade zdravotne postihnutého dieťaťa doklad o jeho zdravotnom postihnutí
* v prípade dieťaťa, ktoré je v starostlivosti centra poradenstva a prevencie, doklad o odbornom posúdení pripravenosti dieťaťa na školu (ak ho v čase zápisov už majú)
* ak je výkon rodičovských práv a povinností k maloletému dieťaťu upravený súdom, zákonný zástupca dieťaťa preukáže pri zápise zverenie dieťaťa do osobnej starostlivosti

Škola bude pri zápise požadovať osobné údaje a predloženie dokladov dieťaťa a zákonných zástupcov podľa platnej legislatívy.

**O prijatí dieťaťa na základné vzdelávanie rozhodne riaditeľ školy do 15. júna 2023.**

Ak zákonný zástupca nesúhlasí s rozhodnutím riaditeľa školy, má právo podať odvolanie adresované škole v lehote 15 dní odo dňa doručenia rozhodnutia.

**Legislatíva k zápisu detí**

* Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov
* § 19, § 20, § 23, § 24, § 25 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov
* Vyhláška Ministerstva školstva, vedy, výskumu a športu SR č. 223/2022 Z. z. o základnej škole
* Všeobecne záväzné nariadenie mesta Senec č. 3/2022, ktorým sa určujú školské obvody pre základné školy v zriaďovateľskej pôsobnosti mesta Senec a spoločné školské obvody pre obce, s ktorými má mesto Senec uzatvorenú dohodu:

<https://www.senec.sk/sk/vseobecne-zavazne-nariadenie/c32022>

**V tomto dokumente si môžu rodičia zistiť, do ktorého školského obvodu je ich dieťa na základe bydliska zaradené, t. j. ktorá základná škola je pre neho spádová.**

* VZN mesta Senec č. 5/2015 o povinnom zápise dieťaťa na plnenie povinnej školskej dochádzky: <https://www.senec.sk/sk/vseobecne-zavazne-nariadenie/052015>

**Často kladené otázky**

**Ako zapísať dieťa do základnej školy?**

Do prvého ročníka môže nastúpiť dieťa, ktoré v čase nástupu na povinnú školskú dochádzku dovŕši 6 rokov a dosiahne školskú spôsobilosť.

Zápis pre školský rok 2023/2024 sa týka detí s dátumom narodenia od **1. septembra 2016 do 31. augusta 2017**.

**Kto posúdi, či je dieťa pripravené na vstup do školy?**

Na jednej strane sú to, samozrejme, rodičia, ktorí vidia svoje dieťa a môžu vnímať jeho prednosti i rezervy. Na druhej strane by rodičia mohli požiadať o konzultáciu pedagóga v MŠ, ako on vníma dieťa z pedagogického hľadiska a či prípadne navrhuje nejaké odporúčania na prácu doma. No a v konečnom dôsledku je to detský psychológ, ktorý cielenými diagnostickými prostriedkami dokáže posúdiť pripravenosť dieťaťa s ohľadom na nároky školy, na jeho sociálnu i emocionálnu pripravenosť.

**Existuje možnosť predčasného nástupu do školy?**

Ak zákonný zástupca dieťaťa požiada o to, aby bolo na plnenie povinnej školskej dochádzky výnimočne prijaté dieťa, ktoré nedovŕšilo šiesty rok veku, je povinný k žiadosti predložiť súhlasné vyjadrenie príslušného zariadenia poradenstva a prevencie a súhlasné vyjadrenie všeobecného lekára pre deti a dorast. Zároveň treba doložiť potvrdenie o plnení povinného predprimárneho vzdelávania z príslušnej materskej školy.

**Čo ak s dieťaťom, ktoré by malo začať plniť povinnú školskú dochádzku v základnej škole, žijete v zahraničí alebo plánujete do zahraničia odísť?**

Dieťa s trvalý pobytom na Slovensku musí byť riadne prihlásené do základnej školy v Slovenskej republike. Zákonný zástupca dieťaťa písomne požiada riaditeľa tejto školy o povolenie vzdelávania v škole, ktorá sa nachádza mimo územia Slovenskej republiky.

**Čo ak má dieťa dvojité občianstvo a trvale žije na území iného štátu?**

Ak má dieťa trvalý pobyt v zahraničí a tam bude navštevovať základnú školu, zákonný zástupca nemá na Slovensku záväzky týkajúce sa plnenia povinnej školskej dochádzky. Kritériom na určenie miesta povinnej školskej dochádzky je trvalý pobyt dieťaťa, nie občianstvo.